বিশ্বকর্মা পুজোর নিরঞ্জনের দিন ব্য়াহত চক্ররেল পরিষেবা! কোন স্টেশন পর্যন্ত চলবে ট্রেন?

কলকাতা: বুধবার বিশ্বকর্মা পুজো (Vishwakarma Pujo)। আগামী ১৮ ও ১৯ সেপ্টেম্বর দু’দিন বিশ্বকর্মার বিসর্জনের দিন নির্ধারিত হয়েছে। প্রতিবারের মতো এবারেও গঙ্গার ঘাটগুলিতে নিরঞ্জন পর্ব চলবে। সেজন্য আগাম ব্যবস্থা নিয়েছে পুলিশ-প্রশাসন। এই নিরঞ্জন উপলক্ষে পূর্ব রেলের সার্কুলার লাইন বা চক্র রেলের চলাচলে একগুচ্ছ কাটছাঁট করা হয়েছে। ভোগান্তি এড়াতে জেনে নিন কী কী নিয়ম করা হয়েছে এই দুদিনের জন্য।

চক্ররেলে নিত্যদিন প্রচুর সংখ্যক লোক যাতায়াত করে থাকেন। এই ট্রেনটি দমদম স্টেশন হয়ে পাতিপুকুর, কলকাতা স্টেশন হয়ে বিবাদী বাগ হয়ে প্রিন্সেপ ঘাট স্টেশনে এই লাইন দিয়ে চলাচল করে। এই লাইনের বাগবাজার, শোভাবাজার, বড়বাজার, ইডেন উদ্যান, প্রিন্সেপ ঘাট স্টেশনগুলি গঙ্গার পাড় সংলগ্ন এলাকায়। সেখান থেকে মাঝেরহাট পর্যন্ত চলে এই ট্রেন। আবার বালিগঞ্জের সঙ্গেও জোরে এই লাইন। এরইমধ্যে ১৮ ও ১৯ সেপ্টেম্বর অর্থাৎ আগামী বৃহস্পতি ও শুক্রবার এই এলাকার গঙ্গার ঘাটগুলিতে বিশ্বকর্মা বিসর্জন চলবে। রাজ্য সরকারের পক্ষ থেকে ওই দু’দিন চক্র রেলের চলাচলের নিয়ন্ত্রণের আবেদন রেলের কাছে রাখা হয়েছিল। সেই আবেদনে সাড়া দিয়েছে পূর্ব রেল। রেল সূত্রে খবর, এই দুদিন একগুচ্ছ ট্রেনের নিয়মসূচী বদল হয়েছে।

আরও পড়ুন: বিশ্বকর্মা পুজোর দিন কেমন থাকবে আবহাওয়া, দেখুন কী বলছে হাওয়া অফিস!

রেলের তরফে খবর, মেইন ও বনগাঁ লাইনের বিবাদী পর্যন্ত লোকাল ট্রেনগুলির যাত্রাপথ এই দু’দিন সীমিত করা হয়েছে। কলকাতা স্টেশন পর্যন্ত ট্রেন চলাচল করবে। কলকাতা স্টেশন থেকেই ফের গন্তব্যের জন্য ট্রেন ছাড়বে। কিছু ট্রেনের যাত্রাপথ বদল করে বালিগঞ্জ স্টেশন হয়ে বিবাদী বাগ করা হয়েছে বলেও খবর। সেক্ষেত্রে দমদমের পর পাতিপুকুর হয়ে ট্রেন যাবে না। দমদম, বিধাননগর, কাঁকুড়গাছি হয়ে পার্কসার্কাস, বালিগঞ্জ হয়ে মাঝেরহাট যাবে। আপ ও ডাউন দুই লাইনেই একই পথে ট্রেন চলাচল করবে বলে খবর।